Per Dalgaard (DF), 2004-04-22:
Med B 137 vil Socialdemokratiet styrke færdselssikkerheden for de mest udsatte trafikanter.
Det kan alle være enige om er en god idé, og selvfølgelig skal man styrke trafiksikkerheden for svage trafikanter.
Der oplistes i forslaget tre punkter, som skulle være med til at opnå dette.
Jeg vil lige gennemgå dem punkt for punkt: Lokale trafiksikkerhedsplaner i alle kommuner.
Det er jo fastlagt, at kommunerne skal gennemføre en sådan, og der hvor det ikke sker, kan jeg kun opfordre borgerne til at rette henvendelse til deres kommune om, at der skal laves en sådan trafiksikkerhedsplan for deres kommune.
Lokale trafikhastigheder på 30 km/t som et diktat herindefra omkring daginstitutioner, skoler, plejehjem osv.
Også dette er jo noget, der skal bestemmes lokalt ud fra de specielle forhold, som de givne veje i den enkelte kommune nu har.
Der er jo nok ingen, der kender de lokale veje bedre end kommunerne selv, og derfor synes jeg, det er en fin ting, hvis de f.eks. synes, at 30 km/t er en god ting.
Den kommune, jeg selv kommer fra på Djursland, har f.eks. indført, eller gør det snart, 40 km/t omkring skoler og plejehjem, fordi vi skønner, at 40 km/t er en passende hastighed.
De kender deres egen befolkning, deres egne veje og kan f.eks. i skoleregi sætte aktiviteter i gang over for skolebørnene, og i de ældreaktiviteter, som foregår mange steder udeomkring i kommunerne, kunne man jo også, hvis man fandt det betimeligt, drage trafikproblematikkerne ind over for de ældre.
Så jeg mener, der kunne være en god forbindelse mellem ældrepolitikken i kommunen og en trafikplan og information om trafik.
Således finder vi, at mange af de opgaver, der nævnes i beslutningsforslaget, allerede finder sted,
og Dansk Folkeparti finder, at det skal forblive i kommunalt regi, idet de er de bedste til at kende de præcise forhold i de enkelte kommuner.
På den baggrund kan vi ikke støtte B 137.
Vi tager B 138 i samme hug.
I B 138 lægges der op til at indføre en registrering og en forsyning af knallerter med nummerplader.
Også her er der tre punkter, som jeg vil gennemgå:
Nummerplader til knallerter finder Dansk Folkeparti er en god idé, og vi har hørt fra justitsministeren, at den opgave allerede er igangsat i Rigspolitiets regi, og foreløbige udtalelser herfra om nummerplader til knallerter viser sig at være positive.
Vi kan da kun opfordre til det, og jeg vil spørge til, hvordan og hvorledes det egentlig går med den aktivitet, så vi kan få en information om, hvornår en sådan nummerpladeregistrering for knallerter kan gennemføres.
Så er der skærpet kontrol og sanktioner over for forhandlere, der medvirker til at tune knallerter.
Selvfølgelig skal de forhandlere, der gør sådan nogle ting, straffes.
Også det er en aktivitet, der er i gang mange steder.
Men der skal ikke herske nogen tvivl om, at Dansk Folkeparti finder, at der kan gøres mere på det pågældende område, og vi vil gerne være med til at støtte, at der rent faktisk gennemføres noget forskning i forbindelse med unges trafikvaner.
Det kan kun give pote senere hen, at man gør det. Så omkring B 138 er der mange gode intentioner, og vi vil gerne være med til at drøfte de gode hensigter yderligere, der ligger i B 138.